ANC-hoë ontken beskuldiging van verkragtingZizi Kodwa. Foto: ANA Zizi Kodwa, waarnemende ANC-woordvoerder en hoof van die presidensie in die ANC, het in ŉ verklaring die beskuldiging van verkragting teen hom ontken. Kodwa, ook lid van die ANC se nasionale uitvoerende komitee, het in ŉ verklaring gesê hy is op 14 Februarie deur Jessie Duarte, adjunksekretaris-generaal van die ANC, ingelig dat die ANC ŉ brief ontvang het van ŉ vrou wat beweer hy het haar verkrag. Daar is ook in die brief aangevoer dat hy ŉ vrou seksueel aangerand het en twee vroue bedwelm het. “Ek ontken hierdie beskuldigings met die minagting wat dit verdien. Ek weier om my aan afpersing te onderwerp. Die belangrikste is dat ek weier om te buig voor vuilspel deur lafaards wat vanuit hul faksies in donker hoeke vroue gebruik om my te beveg of te neutraliseer.” Volgens Kodwa is dit tragies dat ernstige maatskaplike kwessies soos verkragting en seksuele aanranding ingespan word vir politieke gewin. “Ek wil graag die swak maar gevaarlike poging tot politieke afpersing en manipulasie ontbloot en veroordeel aangesien dit georkestreer is deur elemente wat ons politiek omskep in ŉ plek waar vuil truuks soos tydens apartheid aangewend word om ander stil te maak.” Kodwa het gesê hy win regsadvies in om ŉ saak van afpersing of laster aanhangig te maak. “Ek sal nie rus tot ek die identiteit vasgestel het van diegene agter hierdie vuilspel wat hulle van hul apartheidsmeesters en -hanteerders geleer het nie.” Die ANC-vroueliga het intussen versoek dat die ANC dit oorweeg om Kodwa met onmiddellike inwerkingtreding te skors indien ŉ strafregtelike klag teen hom aanhangig gemaak is. Duarte het vroeër aan die media gesê die party het die klaer aangeraai om die beweerde voorval by die polisie aan te meld. “Dit het volgens wat ons verstaan tydens ŉ private geleentheid gebeur. Dit is die bewering. Die ANC sal niks doen daaromtrent in terme van die relevante feite insamel of dit behoorlik ondersoek nie. Dit is die werk van wetstoepassers,” het Duarte aan eNCA gesê.